ขรก.บำนาญเฮได้ปรับเงินช่วยค่าครองชีพ4%
กรมบัญชีกลางจ่ายเงินเงินช่วยค่าครองชีพผู้รับเบี้ยหวัดบำนาญเพิ่ม 4% ผู้รับบำนาญรับเงิน 23 เม.ย.นี้
21 เม.ย. 2558

กรมบัญชีกลางจ่ายเงินเงินช่วยค่าครองชีพผู้รับเบี้ยหวัดบำนาญเพิ่ม 4% ผู้รับบำนาญรับเงิน 23 เม.ย.นี้
นายมนัส แจ่มเวหา อธิบดีกรมบัญชีกลาง เปิดเผยว่า กรมบัญชีกลางได้คำนวณบำนาญที่จะได้รับเงินช่วยค่าครองชีพผู้รับเบี้ยหวัดบำนาญ (ช.ค.บ.) เพิ่มขึ้นอีก 4% เสร็จครบทุกส่วนราชการ โดยเมื่อวันจันทร์ที่ 20 เม.ย. 2558 ได้โอนเงินให้ธนาคารต่างๆ เพื่อให้ธนาคารดำเนินการนำเงินเข้าบัญชีของผู้รับบำนาญโดยตรงต่อไป หลังจากที่พระราชกฤษฎีกาเงินช่วยค่าครองชีพผู้รับเบี้ยหวัดบำนาญ (ฉบับที่ 15) พ.ศ. 2558 ได้ประกาศในราชกิจจานุเบกษาแล้ว และมีผลย้อนหลังตั้งแต่เดือนธ.ค. 2557
ทั้งนี้ ผู้รับบำนาญที่จะได้รับเงินเพิ่มในครั้งนี้ มีจำนวน 545,824 คน โดยเป็นเงินตกเบิก 4% รวม 4 เดือน  (ธ.ค. 2557 – มี.ค. 2558) จำนวน 1,729 ล้านบาท บวกกับบำนาญอัตราใหม่เดือนละ 11,684 ล้านบาท รวมเป็นเงินที่จะต้องจ่ายในเดือน เม.ย.นี้ ทั้งสิ้น 13,413 ล้านบาท